Az abdai sportcsarnok megvalósítása az egyik ilyen már folyamatban levő, kiemelt cél. Jó pár éve már annak, hogy a képviselő-testület elé terjesztettem két lehetőséget a csarnok megépítésére. Mindegyikről látszott, hogy több év szükséges a végig futtatásához. Az akkor a testület által kijelölt úton haladva elkészültek a terveink és jogosultak vagyunk társasági adót gyűjteni erre a célra. Az együttműködő partnerünk legutóbbi tájékoztatása alapján eddig már több, mint 300 m Ft gyűlt össze, s a hiányzó részekre is komoly ígéretekkel rendelkeznek. A fogorvosi rendelő – tervek szerinti – megépítéséről nem tettem le, mert szeretném, ha az abdai emberek ezt a fajta egészségügyi alapellátást helyben megkaphatnák. A fogorvosi rendelő mellett egy másik univerzális rendelő is megépítésre kerülne, ahol különféle szakrendeléseket tudnánk időszakosan biztosítani az abdaiaknak. 
A megyeszékhely felé történő közlekedés fontos helyi közügy. Mindannyian tapasztaljuk, hogy a közúti közlekedésben megnövekedett járműszám és a Győrbe vezető közút áteresztő képességének változatlansága óriási torlódásokat eredményez. Ezt két módon látom orvosolhatónak. Az egyik, ha az 1-es főút 2x2 sávossá bővülne a 85.ös főút kereszteződéséig. A másik, ha az abdaiak jobban kihasználnák a vasúti közlekedés zavartalanságában rejlő lehetőségeket. Ehhez azonban méltóbb környezetre és normális parkolási, biztonságos kerékpár elhelyezési lehetőségre volna szükség az abdai vasúti megállóhelyen. Szeretnék lobbizni mindegyik cél érdekében a megfelelő helyeken. Szeretném megoldani az iskola és az orvosi rendelő környékén időnként kialakuló parkolási helyzetet oly módon, hogy a környék erre alkalmas közterületein parkolókat alakítsunk ki. Az Öttevény felől érkező autóbuszok által elsőként érintett autóbuszmegállóban jelenleg nincs utasváró. Ez a hely szűke miatt kimaradt a korábbi fejlesztésekből. Szeretném, ha az elkövetkezendő ciklusban ide is tudnánk egy – akár – egyedi váróépületet építeni, mely valamelyest védelmet nyújt a várakozóknak, de az érintett lakók érdekeit is szem előtt tartja! Érzékelhető minden szektorban a munkaerőhiány. Így van ez az önkormányzatoknál is. Egyre nagyobb gondot jelent a helyi önkormányzati feladatok megoldása. Ezért bizonyos feladatokba szorosabb módon szeretném bevonni a helyi civil szervezeteket, s ezen kívül önkéntes közösségi napokat szerveznénk konkrét célok megvalósítása érdekében. Évente kétszer nagyon sok az a munka, melyet a helyi adókkal foglalkozó kollégáim és a helyi küldemények kézbesítésével foglalkozó munkatársam végeznek. A sok feleslegesen kipostázott boríték helyett szeretnék más módot találni erre, mely megfelel a jogszabályi elvárásoknak, de nem jár ennyi költséggel és munkával. A következő ciklusban az elöregedett úthálózatunkkal is szükségszerűen foglalkozni kell. Amennyiben erre lesz pályázati forrás, akkor természetesen főként ezekre alapozva, de a legsürgősebb feladatokat akár saját költségvetésünk terhére is meg kell oldani. Ilyen küszöbön álló útépítés a Honvéd köz aszfaltozása és kiemelten fontosnak tartom az Öttevény felé vezető Bécsi utcai gyalogos járda felújítását is. 

